Keski-ikäinen mieskirjoittaja loukkasi nimimerkin suojista uhrien yksityisyyttä ja kunniaa.

Arkistovideo ”Ilja vapaaksi” -mielenosoituksesta Helsingin käräjätalon edestä 2018.

Helsingin käräjäoikeus on tuominnut vuonna 1962 syntyneen miehen puolen vuoden ehdolliseen vankeuteen muun muassa törkeästä yksityiselämää loukkaavasta tiedon levittämisestä ja törkeästä kunnianloukkauksesta. Tuomio liittyy MV-lehdessä kirjoitettuihin valeuutisiin 2016–2019.

Oikeus tuomitsi lisäksi vuonna 1964 syntyneen naisen kunnianloukkauksesta 100 päiväsakkoon. Syytteet nostettiin myös MV-lehden päävyyhdessä tuomittua Ilja Janitskinia vastaan, mutta Janitskin kuoli ennen pääkäsittelyä. Syyttäjä jätti syytteet sillensä.

Kunnianloukkausten kohteeksi joutui helsinkiläinen naispappi, jonka kimppuun useat muutkin MV-sivuston kirjoittajat kävivät valeuutisilla. Tuoreessa jutussa tuomitut kirjoittajat halvensivat pappia samaan rasistis-seksistiseen tyyliin kuin aiemmissakin yhteyksissä. Valheelliset väitteet olivat omiaan aiheuttamaan vahinkoa ja kärsimystä.

Miestuomittu levitti lisäksi kuvaa ja nimeä miehestä, joka oli saanut ehdollisen vankeustuomion raiskauksesta. Tuomiolla ei ollut lainvoimaa, ja syyte kumottiin myöhemmin valitustuomioistuimessa. Syyttäjän mukaan asianomistaja menetti työpaikkansa kirjoituksen julkaisemisen takia.

MV-lehden valeuutiset ovat johtaneet useisiin rikossyytteisiin viime vuosina. PASI LIESIMAA

Vetosi sananvapauteen

Mies kiisti kirjoittaneensa tekstit. Toissijaisesti hän vetosi sananvapauteen ja siihen, että raiskausuutisella oli yhteiskunnallista merkittävyyttä.

Oikeus ei antanut puolustukselle juurikaan painoarvoa. Asiasta olisi voinut kirjoittaa yhtä hyvin myös ilman nimeä niin, että väitetty yhteiskunnallinen merkittävyys olisi tullut huomioiduksi. Uutinen mainitsi uhrin nimeltä ja kertoi vielä hänen ammattinsakin. Mies sai potkut välittömästi samana päivänä kuin MV-lehden kirjoitus julkaistiin. Uhri kertoi kärsineensä häpeästä, masentuneisuudesta ja syrjäytymisen tunteesta. Kyse oli törkeästä yksityiselämää loukkaavasta tiedon levittämisestä.

Tuomittu mies määrättiin korvaamaan lähes 70 000 euroa ansionmenetyksestä ja vielä 5 000 euroa kärsimyksestä. Naispappi puolestaan perii kahdelta tuomitulta yhteensä 5 000 euroa kärsimyskorvauksia.

Tuomio ei ole lainvoimainen.